Aita Nõrgemat MTÜ

Ajalugu

Aita Nõrgemat MTÜ sai alguse 2008. aasta sügisel, kui grupp Tallinna noori otsustasid eelolevate jõulupühade puhul koguda kingitusi ja annetusi kodutute loomade tarbeks. Selgus, et ülesanne ei olnud nii lihtne kui esmapilgul tundus ja inimeste huvi heategevuse vastu oli üllatavalt madal. See motiveeris neid veelgi rohkem pühendama enda aega hüljatud koduloomade kaitseks.
2008. aasta detsembris alustas tööd Aita Nõrgemat annetusliin numbril 9001212. Annetusliini eesmärk oli omapoolse panuse andmise lihtsamaks muutmine. Inimesed, kes ei soovi ise varjupaikadesse kohale minna või kelle jaoks on pangaülekannete tegemine tülikas, saavad endapoolse panuse anda ilma suurema vaevata, kasutades laua- või mobiiltelefoni. 
Esimesel tegevusaastal toetati põhiliselt MTÜ-d Loomade Hoiupaik, mis pakub loomahoiu teenust Harjumaal Tallinna külje all. Suurema osa antud abist moodustas loomatoit.
2009. aastal ehitas Aita Nõrgemat Loomade Hoiupaigale kolm kvaliteetset koerakuuti, mis paigaldati Viljandi mnt 24d asuva varjupaiga hoovile ning mis on tänaseni kasutusel.
2009. aastal hakati suuremat tähelepanu pöörama teavituskampaaniatele ning viidi läbi heategevuskampaania "Võta koduloom Loomade Hoiupaigast". Kampaania sisaldas üleskutse levitamist televisioonis, raadios ja välimeedias. Selle tulemusena tõusis loomade hoiupaigast koju viimine 22%. 
Alates 2011. aastast hakkas Aita Nõrgemat keskenduma rohkem koerte heaolu tõstmisele Eesti varjupaikades.
Aita Nõrgemat liikmed on osalenud konkursil Ajujaht erinevate ideedega, mis puudutavad muuhulgas ka kodutuid loomi.
2010. aastal võeti uus suund individuaalse nõustamise valdkonda ning alustati inimeste nõustamist tänavatel. Aita Nõrgemat korraldas Tallinnas ja Pärnus teabepäevad, kus jagati inimestele infomaterjale varjupaiga loomade kohta. 
2012. aastal korraldati üle-eestiline heategevuskampaania "Aita Nõrgemat", mille käigus ehitati loomade varjupaikadele 50 uut koerakuuti. Uued koerakuudid said Pärnu varjupaik, Valga varjupaik, Viljandi varjupaik, Virumaa varjupaik ning Võru varjupaik.

Uus ajastu koerakuutide ehitamisel

2012. aastal koostas Aita Nõrgemat koostöös ehitusspetsialistidega uued nõuded ja tehnilised tingimused varjupaikades kasutatavatele koerakuutidele. Koerakuutide ehitamisel prooviti järjest enam lähtuda varjupaikade vajadustest, loomade heaolust ja ohutusest ning põhimõttest, et loomal peab olema kuudis hea ja soe olla. Ühtlasi peab koerakuut olema ohutu nii loomale kui ka kuuti hooldavale personalile. Koerakuut peab olema ehitatud selliselt, et tema eluiga varjupaiga keskkonnas on 10 aastat.
Minimaalsed nõuded sätestati koerakuutide soojusmaterjalidele, sise- ja välisvoodri materjalidele, katusekattematerjalile ning kuutide kubatuurile. Koerakuutide viimistlemisel võeti kasutusele tsinkplekkliistud, millega kaeti kõik koerakuutide kuluvad osad. Alates sellest ajast hangib MTÜ koerakuute vaid eeltoodud nõuetele tuginedes.

Koostöö kohalike omavalitsustega

2009. aastal alustas Aita Nõrgemat koostööd Tallinna Linnavalitsusega. Koostöös Tallinna Keskkonnaametiga korraldati üle Tallinna teavituskampaania „Võta koduloom Loomade Hoiupaigast“. Tallinna Keskkonnaamet oli kampaania suurtoetaja. Kampaania käigus eksponeeriti välireklaami erinevates Tallinna piirkondades. Kampaania eesmärk oli Loomade Hoiupaigast loomade koju võtmise aktiivsuse suurendamine ning inimeste teavitamine probleemist, et varjupaikades on loomade üleküllus. 
Kampaania tulemusel tõusis loomade koju võtmise protsent 20%. Koostööd Tallinna Linnavalitsusega jätkati ning 2010. aastal korrati sama kampaania väiksemas mahus. 
2013. aastal alustati koostööd Viljandi Linnavalitsusega seoses täitematerjali hankimisega Viljandi varjupaigale.